open-index/open-wikipedia-markdown huggingface dataset:
Tallinna Jalgpalli Klubi

**Tallinna Jalgpalli Klubi** (ka **Tallinna JK** või **TJK**) on endine Eesti jalgpalliklubi. Klubi asutati 5. mai 1921. aastal ning taasasutati 2001. aastal Tallinna Jalgpallikooli põhjal. 2008. aastal Tallinna Jalgpalli Klubi ja SK Tallinna Legion ühinesid ning moodustasid uue jalgpalliklubi TJK Legion.

1922. aastal sai klubi treeneriks esimene välismaalasest jalgpallitreener Eestis - ungarlane Franz Woggenhuber.

## Statistika ja loendid
### Mängijad
### Varasemad liigahooajad

## Klubi kuulsaimad endised mängijad
* Eduard Eelma
* Tarmo Kink
* Dmitri Kruglov
* Konstantin Vassiljev
Eesti Spordi Keskliit

**Eesti Spordi Keskliit** oli Eesti spordiliit.

Liit loodi 1923. aastal, seda asusid juhtima Gustav Laanekõrb ja Leopold Tõnson.

1940. aastal ühendas liit ligi 350 spordiliitu, klubi, seltsi ja osakonda. 21. juunil samal aastal liidu tegevus lõpetati, see taastati 1943. aastal.

2001. aastal ühines liit Eesti Olümpiakomiteega.

## Juhatuse esimehed
*1990–1994 Tiit Nuudi
*1994–2001 Andres Lipstok
Pegasus (kirjastus)

**Pegasus** on Eesti kirjastus, mis asutati 2001. aastal. Luulekogusid Kirjastus Pegasus välja ei anna.

Kirjastuse üks omanikke ja juhatuse liige on Andres Tiisler.

## Välislingid
* Koduleht

## Viited
Ivelin Popov

**Ivelin Ivanov Popov** (bulgaaria keeles Ивелин Иванов Попов; sündinud 26. oktoobril 1987 Sofias) on Bulgaaria jalgpallur, kes mängib Bulgaaria kõrgliigaklubis Plovdivi Botev ründaja või parema äärepoolkaitsjana.

Hooajal 2016–2017 tuli ta Moskva Spartakiga Venemaa meistriks.

Bulgaaria jalgpallikoondises mängis ta aastatel 2007–2019.

Aastatel 2015, 2016 ja 2017 on ta valitud Bulgaaria aasta jalgpalluriks.

## Koondisekarjäär
Debüüdi Bulgaaria rahvuskoondises tegi Popov 2007. aasta augustis sõprusmängus Walesi vastu. Esimese värava lõi ta rahvuskoondises 11. veebruaril 2009 sõprusmängus Šveitsi vastu.

## Saavutused
;Litex Lovech
*Bulgaaria meister: 2009–10
*Bulgaaria karikas: 2007–08, 2008–09
*Bulgaaria superkarikas: 2010
;Moskva Spartak
*Premjer Liga: 2016–17
*Venemaa superkarikas: 2017
;Plovdivi Botev
*Bulgaaria karikas: 2023–24

## Välislingid
Fábio César Montezine

**Fábio César Montezine** (sündinud 24. veebruaril 1979 Brasiilias Londrinas) on Katari jalgpallur.

## Jalgpalliklubid
*São Paulo
*...
*Viktoria Plzeň
*Udinese Calcio
*SSC Napoli
*...
Sebastián Soria

**Sebastián Soria** (sündinud 8. novembril 1983) on Uruguay päritolu Katarit esindav jalgpallur.

2012. aastast mängib ta klubis Lekhwiya SC.
Du Wei

**Du Wei** (*Dù Wēi* 杜威; sündinud 9. veebruaril 1982 Luoyangis) on Hiina jalgpallur, kes mängib klubis Shandong Luneng Taishan.

2010–2012 mängis ta klubis "Hangzhou Nabel Greentown F.C." ja oli selle kapten.
Yu Hai

**Yu Hai** (于海; pinyinis Yú Hǎi; sündinud 4. juunil 1987 Luoyangis) on Hiina jalgpallur, kes mängib vasaku äärepoolkaitsja või vasakkaitsjana.

Aastatel 2007–2008 mängis ta Hollandi kõrgliiga klubis Vitesse.

Alates 2015. aastast on ta mänginud Hiina kõrgliiga klubis Shanghai SIPG.

Alates 2009. aastast on ta kuulunud Hiina RV jalgpallikoondisse. Ta on mänginud Hiina koondises ka 2011. ja 2015. aasta Aasia meistrivõistlustel.
Yang Xu

**Yang Xu** (hiina 杨旭; sündinud 12. veebruaril 1987 Dalianis) on Hiina jalgpallur.

Ta mängib Hiina klubijalgpalli kõrgeimas liigas.

Hiina rahvusmeeskonnas mängis ta esimest korda 2009. aastal. 2010. aastal lõi ta meeskonna koosseisus 3 väravat (neist ühe 18. detsembril Eesti vastu), 2011. aastal 6.
Aleksandar Luković

**Aleksandar Luković** (sündinud 23. oktoobril 1982 Kraljevos) on endine Serbia jalgpallur, kaitsja.

## Saavutused
;Belgradi Red Star
*Riigi meister (2): 2005–06, 2015–16
*Karikavõitja  (2): 2001–02, 2005–06
;Peterburi Zenit
*Premjer Liga (2): 2010, 2011–12
*Venemaa superkarikas (1): 2011

## Välislingid
Maksim Šatskihh

**Maksim Šatskihh** (vene keeles *Максим Александрович Шацких*; sündinud 30. augustil 1978 Taškendis) on vene päritolu Usbekistani jalgpallur.

Ta mängib Ukraina kõrgeimas liigas.
Zhuhai Spordikeskuse staadion

**Zhuhai Spordikeskuse staadion** on staadion Hiinas Zhuhais.

18. detsembril 2010 toimus staadionil Hiina ja Eesti jalgpallikoondiste vaheline sõprusmäng, mis lõppes võõrustajate 3:0 võiduga. Värava lõid 17. minutil Du Wei, 20. minutil Yu Hai ja 38. minutil Yang Xu.
Aleksandr Geinrihh

**Aleksandr Geinrihh** (sündinud 6. oktoobril 1984 Angrenis) on Usbekistani jalgpallur. Ta on osaliselt saksa päritolu.

Ta mängib Usbekistani koondises.
Leonardo Bonucci

**Leonardo Bonucci** (sündinud 1. mail 1987 Viterbos) on Itaalia jalgpallur, kes mängib kaitsjana Saksa kõrgliiga klubis Berliini Union ja Itaalia jalgpallikoondises.

## Klubikarjäär
Bonucci alustas oma karjääri 2005. aastal Itaalia klubis Milano Internazionale, kus ta tuli ka hooajal 2005–06 Itaalia meistriks.
 
Torino Juventusega liitust ta esimest korda aastal 2010.

2017. aastal suundus ta AC Milani. Tema üleminekusummaks oli umbes 40 miljonit eurot. Kuigi ta oli sõlminud klubiga viieaastase lepingu, naasis ta juba järgmisel hooajal Juventussesse.

Ta tuli Torino Juventusega kaheksa korda Itaalia meistriks ning võitis neli karikat ja viis superkarikat.

Hooaegadel 2014–15 ja 2015–16 valiti ta Serie A hooaja sümboolsesse koosseisu. 2016. aastal valiti ta kõrgliiga hooaja parimaks mängijaks.

Suvel 2023 liitus ta Berliini Unioniga.

## Koondisekarjäär
Debüüdi Itaalia rahvuskoondises tegi Bonucci 3. märtsil 2010 sõprusmängus Kameruniga. Esimese värava lõi ta koondises 3. juunil 2010 sõprusmängus Mehhiko vastu.

3. septembril 2010 toimunud EM-i valikmängus lõi ta värava Eestile.

2016. aasta Euroopa meistrivõistluste veerandfinaalis 2. juulil lõi ta penaltist värava Saksamaale, aga viigiseisul 1:1 normaal- ja lisaajale järgnenud penaltiseerias Itaalia ikkagi kaotas, teiste seas eksis penaltil ka Bonucci.

Ta on kuulunud Itaalia koondisse ka 2010. ja 2014. aasta maailmameistrivõistlustel, 2012. aasta Euroopa meistrivõistlustel ning 2013. aasta Konföderatsioonide karikavõistlustel.

## Saavutused
;Milano Internazionale
*Itaalia meister: 2005–06

;Torino Juventus
*Itaalia meister: 2011–12, 2012–13, 2013–14, 2014–15, 2015–16, 2016–17, 2018–19, 2019–20
*Coppa Italia: 2014–15, 2015–16, 2016–17
*Itaalia superkarikas: 2012, 2013, 2015, 2018

## Viited

## Välislingid
Mantas Savėnas

**Mantas Savėnas** (sündinud 27. augustil 1982) on Leedu jalgpallur.

Ta mängib klubis FK Ekranas. Alates 2003. aastast mängib ta Leedu rahvuskoondises. 2005. aastal oli ta 27 väravaga A lyga parim väravalööja ning ta valiti Leedu aasta parimaks jalgpalluriks.
Jóan Símun Edmundsson

**Jóan Símun Edmundsson** (sündinud 26. juulil 1991 Toftiris) on Fääri saarte jalgpallur, kes mängib ründaja või äärepoolkaitsjana Belgia esiliiga klubis Waasland-Beveren ja Fääri saarte jalgpallikoondises.

Ta alustas klubikarjääri Fääri saarte klubis B68 Toftir. 2009. aasta detsembris liitus ta Inglismaa klubiga Newcastle United. Debüüdi klubi meeskonnas tegi ta 25. juulil 2010 sõprusmängus Norwich City vastu. 7. jaanuaril 2011 suundus ta üheks kuuks laenule Inglismaa tugevuselt viienda liiga klubisse Gateshead. Liigadebüüti tal Newcastle Unitedi meeskonnas teha ei õnnestunud.

2012. aastas veebruaris liitus ta Norra kõrgliiga klubiga Viking FK. Seejärel mängis ta laenul Taani esiliiga klubis Fredericia. 2014. aastal naasis ta Fääri saarte kõrgliigasse, mängides esmalt AB Argiris ja seejärel HB Torshavnis.

2014. aasta detsembris sõlmis Edmundsson kaheaastase lepingu Taani esiliiga klubiga Vejle. 2016. aasta jaanuaris siirdus ta Taani kõrgliiga klubisse Odense Boldklub. Hooajal 2016–17 lõi ta Taani kõrgliigas üheksa väravat.

2018. aasta mais suundus ta Saksamaa klubisse Bielefeldi Arminia. Sama aasta 6. augustil lõi ta oma debüütmängus FC Heidenheimi vastu värava. 26. detsembril 2020 debüteeris ta mängus 1. FC Kölni vastu Saksamaa kõrgliigas. Edmundsson saadeti väljakule teisel poolajal ja ta lõi Arminia 1:0 võiduvärava. Temast sai sellega esimene Fääri saarte jalgpallur, kes on Saksamaa kõrgliigas mänginud, ja ka esimene, kes on värava löönud.

2021. aasta juunis liitus ta Belgia esiliiga klubiga Waasland-Beveren.

Koondisekarjääri esimese värava lõi ta 11. augustil 2010 EM-i valikmängus Eesti jalgpallikoondise vastu.

## Viited
Artūras Rimkevičius

**Artūras Rimkevičius** (14. aprill 1983 Kaunas – 23. september 2019 Kaunas) oli leedu jalgpallur.

Mänguplatsil oli ta tavaliselt ründav poolkaitsja.

Ta on mänginud klubides FK Tauras Tauragė, FBK Kaunas, FK Liepājas Metalurgs, FK Silute, FK Šiauliai, FK Bekentas, Atlantis FC. ja Asteras Tripoli F.C..

Ta mängis Leedu jalgpallikoondises 7 kohtumises ning lõi neis 3 väravat, neist esimese mängus Eesti vastu 20. juunil 2010 Kaunases.
Újpest FC

**Újpest FC** on Ungari jalgpalliklubi,  mis tegutseb Budapesti Újpesti linnarajoonis.

## Eesti ja eestlased
### Eesti mängijad
*Jarmo Ahjupera – (2011, 2013–2014)
*Märten Kuusk – (2022)
*Oliver Jürgens – (2023–)
Kesennuma

**Kesennuma** (jaapani 気仙沼市, *Kesennuma-shi*) on linn Jaapanis Miyagi prefektuuri põhjaosas. Asub Vaikse ookeani rannikul. 

2011. aasta Sendai maavärinas ja sellele järgnenud tsunamis hävis suur osa linnast.

Elanike arv oli enne tsunamit 73 300 (2011).

## Viited

## Välislingid
*Kesennuma koduleht
*Tsunami hävitas Jaapani linna vähem kui seitsme minutiga
Lotto Sport Italia

**Lotto Sport Italia** on Itaalia ettevõte, mis tegeleb spordirõivaste valmistamisega.

1992–2000. aastal oli firma Eesti jalgpallikoondise mänguvormi sponsor.
Kristjan Valdma

**Kristjan Valdma** (aastani 1935 **Waldmann** või **Valdmann**; 12. aprill 1899 Uue-Põltsamaa vald – 8. november 1937 Harju-Risti kirikumõis, Nõva vald, Harjumaa (praegu Arumõisa, Vilivalla küla, Padise vald, Harju maakond) oli eesti vaimulik.

Valdma võttis osa Vabadussõjast. Ta lõpetas 1922. aastal Põltsamaa Reaalgümnaasiumi ja õppis Tartu Ülikooli usuteaduskonnas aastatel 1922–1933. Korporatsioon Kungla asutajaliige. Ta kaitses 1936. aastal *mag theol* kraadi väitekirjaga "Põltsamaa kihelkonna ajalugu".
 
Ta töötas aastatel 1928–1934 Tartu Ülikooli usuteaduskonna arheoloogilise kabineti raamatukogu korraldajana ning oli professor Olaf Silla assistent. 

Valdma ordineeriti 2. septembril 1934 õpetajaametisse ning ta oli aastatel 1935–1937 Harju-Risti ja Nõva koguduse õpetaja.

Ta maeti 13. novembril 1937 Tartu Maarja kalmistule.

## Teosed
*Kristjan Waldmann. "Põltsamaa kihelkonna minewikust ja mälestusmärkest". Tartu 1926

## Viited

## Välislingid
*''Album Academicum Universitatis Tartuensis'' 1918–1944
Udukogu

**Udukogu** (ka **udu**) on tähtedevahelisest tolmust, vesinikust, heeliumist ja teistest ioniseeritud gaasidest koosnev pilv. 

Algselt kasutati "**udukogu**" üldnimetusena kõigi ulatuslike astronoomiliste objektide, sealhulgas kaugemate galaktikate kohta. Sellest on jälgi ka tänapäevases kasutuses: näiteks nimetati Andromeeda galaktikat Andromeda udukoguks, enne kui Edwin Hubble galaktikad avastas.

Udukogud moodustavad sageli piirkondi, milles sünnivad uued tähed, näiteks Kotka udukogus. Seda udukogu kujutab üks NASA tuntud pilte "Loomise sambad" ("Pillars of Creation"). Sellistel aladel tõmbuvad gaas, tolm ja muud ained kokku, moodustades suure massiga kehi, mis omakorda veelgi ainet ligi tõmbavad, muutudes lõpuks piisavalt suureks, et alguse saaks uus täht. Ülejäänud ainest ümbruskonnas moodustuvad planeedid ja muud väiksemad taevakehad.

## Vaata ka
*Hele udu
*Emissioonudu
*Peegeldav udu
*Tume udu
*Planetaarudu
Päikesetõus

**Päikesetõus** on hetk, mil Päikese ülemine serv paistab ilmuvat idas horisondi kohale. Seda ei tohiks ajada segi koidikuga, mis on hetk, mil taevaserv hakkab helenema, lõpetades hämariku juba mõnda aega enne Päikese enda ilmumist.

Kuna valgus atmosfääris murdub, võib Päikest näha juba siis, kui ta on tegelikult alles horisondi taga. Selles mõttes on nii päikesetõus kui ka päikeseloojang optilised illusioonid. Samuti ilmneb päikesetõusul sarnane optiline illusioon Kuu omaga. Päikese näiv liikumine läände ümber maakera pärast horisondi tagant tõusmist tuleneb Maa pöördumisest itta pöörlemise käigus, mis toimub põhjapooluselt vaadates vastupäeva. See silmapete on nii veenev, et enamik mütoloogiaid ja religioone tugineb geotsentrilisele maailmamudelile – uskumusele, et Päike liigub ümber Maa. Sama efekti võib näha ka poolustelähedastel satelliitidel.

Päikesetõusu ja päikeseloojangu hetke arvutatakse Päikese servade, mitte keskpunkti liikumise järgi. See kasvatab pisut päeva pikkust ööga võrreldes.
Kupittaa raudteejaam

**Kupittaa raudteejaam** (lühend Kut, soome keeles *Kupittaan rautatieasema*, rootsi keeles *Kuppis järnvägsstation*, km 196+372) on raudteejaam Turus Kupittaa linnaosas. Asub umbes 3 km kaugusel Turu raudteejaamast.
Babüloonlased

**Babüloonlased** olid vanaaja semiidi rahvas Lõuna-Mesopotaamias, Babüloni linna ümber kujunenud Babüloonia riigi aladel.

Babüloonlased olid lähedases suguluses Põhja-Mesopotaamias asunud assüürlastega – mõlemad rahvad said alguse akkadlastest pärast Akkadi impeeriumi lõhenemist. Seepärast kasutasid nii assüürlased kui ka babüloonlased sama keele murdeid, mida tänapäeval nimetatakse assüüria-babüloonia või akadi keeleks. Lähedased olid ka mõlema rahva kultuurid ja usundid, mistõttu kõneldakse sageli assüüria-babüloonia mütoloogiast, kunstist ja kultuurist.

Babüloonlaste kui rahva poliitiline identiteet oli tugevalt seotud Babüloonia riigi ja riigiusundiga. Sellele pani aluse kuningas Hammurabi, kes ühendas Babüloni linna ümbritsevad alad ja rajas Vana-Babüloonia riigi (vanema kronoloogia järgi umbes 1800 eKr). Babüloonia riikliku kultuse keskmeks oli peajumal Marduk, kellele Assüürias vastas peajumal Assur; enamik jumalaid olid mõlemas riigis ühised.

Assüürlaste ja babüloonlaste rivaliteet kestis ligi poolteist aastatuhandet, kuni Uus-Babüloonia 7. sajandi lõpul eKr Uus-Assüüria alistas. Kultuuriliselt on babüloonlasi peetud mõnevõrra enam kauplemisele ja teadustele keskendunuiks, võrreldes sõjakate ja tehniliste assüürlastega, kuid sellises kujutuses peegelduvad tõenäoliselt ajaloolaste stereotüübid.

Babüloonlaste iseseisev poliitiline eksistents lõppes, kui Pärsia kuningas Kyros vallutas 539. aastal eKr Uus-Babüloonia. Babüloonlaste identiteet hajus ning nad sulandusid ajapikku ümberkaudsete rahvaste sekka. Tänapäeval Lähis-Idas elavad assüürlased peavad end nii muistsete assüürlaste, babüloonlaste kui ka akkadlaste järeltulijaiks.

## Välislingid
* Martha E. H. Rustad, Samuel Hiti "The Babylonians: Life in Ancient Babylon"
* Gwendolyn Leick "The Babylonians: an introduction"
Ōfunato

**Ōfunato** on linn Jaapanis Iwate prefektuuris. Asub Vaikse ookeani ääres.

Ōfunato linn loodi 1952. aastal mitme valla liitmise teel. 2001 liideti Ōfunatoga Sanriku linn.

Ōfunato sai tuntuks 1960. aastal Tšiili rannikul toimunud Valdivia maavärina põhjustatud tsunami tabamuse poolest. 1896. aasta Meiji-Sanriku maavärin põhjustas 25 meetri kõrguse tsunami, mille tagajärjel hukkus 27 000 inimest. 1933 Sanriku maavärinas ja tsunamis hukkus 1522 inimest.

2011. aasta Sendai maavärinale järgnenud tsunami põhjustas linnas ulatuslikke purustusi. Hukkunute arv on teadmata.

## Viited

## Välislingid
*Ōfunato koduleht
Vello Loemaa

**Vello Loemaa** (sündinud 18. jaanuaril 1951) oli Nõukogude Liidu sõjaväelendur ja on Eesti erusõjaväelane, kindralmajor.

Ta on lõpetanud 1973. aastal Nõukogude Liidu Komarovi-nimelise Jeiski Kõrgema Sõjalennukooli hävituslendurina. 1982. aastal lõpetas ta Moskva oblastis Moninos asuva Gagarini-nimelise Lennuväeakadeemia. Ta asus elama taasiseseisvunud Eestisse 1992. aastal.
 
1992. aastal osales Loemaa Eesti kaitsejõudude Peastaabis Eesti õhuväe loomisel. 7. veebruaril 1994 määrati ta Eesti õhuväe ülemaks.

Aastatel 1998–2002 oli ta Eesti sõjaline esindaja NATO-s ning aastatel 2005–2007 kaitseatašee Ameerika Ühendriikides ja Kanadas. Jaanuarist 2008 oli ta Eesti sõjaline esindaja NATO ja Euroopa Liidu juures. 

Vello Loemaa läks kaitseväest erru 14. märtsil 2011.

## Auastmed
### Nõukogude Liit

### Eesti Vabariik

## Tunnustus
* Kotkaristi IV klassi teenetemärk
* Kaitseväe teeneterist
* Kaitseministeeriumi II klassi teeneterist
* Õhuväe teenetemärk 
* Mälestusmedal "10 aastat taastatud kaitseväge"

## Raamatud
* Loemaa, Vello. "Sinisilmselt unistuse poole". Kirjastus Argo: Tallinn, 2021, ISBN 978-9949-688-82-1
* Loemaa, Vello. "Õnn teenida Eestit". Kirjastus Argo: Tallinn, 2026, ISBN 978-9908-61-002-3

## Viited

## Välislingid
*Kaitsejõudude operatiivülem, kolonel Vello Loemaa
*"Kunagise tipplenduri lennukad mõtted aitasid kujundada kaitseväe nägu" Järva Teataja, nr. 44, 16 aprill 2011
Nukuteater

**Nukuteater** on teatri liik, kus etendamiseks kasutatakse ka nukke.

Arvatakse, et nukuteater sai alguse juba 3000 aastat eKr. Nukuteatril on palju erinevaid vorme, kuid neid kõiki seob elututele objektidele elusolendite omaduste omistamine. Enamasti kasutatakse nukuteatrit narratiivi esitamiseks ehk loo jutustamiseks. Nukuteatri eesmärk võib olla meelelahutuslik või rituaalne.

Nukuteatris kasutatakse mitmesugust liiki nukke, mis võivad olla tehtud väga erinevatest materjalidest. Nukkude ehitus sõltub nende vormist ja kasutusotstarbest. Nad võivad olla nii väga keerulise kui ka väga lihtsa ehitusega.

Eestis tegutsevad NUKU teater (endine Eesti Nuku- ja Noorsooteater, Eesti ainus kutseline riiklik laste- ja noorteteater), Kehra Nukk, Kärdla Nukuteater ja Viljandi Nukuteater. Varem on tegutsenud ka näiteks teater Käpik.

## Viited
Päikeseloojang

**Päikeseloojang** on Päikese igapäevane kadumine läänes horisondi taha Maa või täpsemalt öeldes selle planeedi, kus vaatleja viibib, pöörlemise tulemusena.

Päikeseloojangu aeg on astronoomias määratletud hetkena, mil Päikese ülemine serv kaob läänes allapoole horisonti. Atmosfäärilise murdumise tõttu on valguskiirte trajektoor horisondi lähedal sirgjoonelisest tugevalt kõrvale kallutatud, seepärast toimub astronoomiline päikeseloojang alles siis, kui Päikese ketas on juba umbes ühe oma diameetri jagu allpool horisonti. Astronoomilisele päikeseloojangule järgneb ja päikesetõusule eelneb hämarik.

Päikeseloojangu aeg oleneb päevast ning vaatleja asukohast ehk tema pikkus- ja laiuskraadist, samuti kõrgusest maapinnast. Kui aeg läheb talvisest pööripäevast suvise poole, siis muutuvad päevad järjest pikemaks ja päikeseloojangu aeg järjest hilisemaks, aga suvisest pööripäevast talvise poole minnes päevad lühenevad ja päikeseloojang toimub järjest varem. Mida suurem on paiga geograafiline laius, seda rohkem päeva pikkus varieerub, ekvaatoril loojub päike iga päev umbes samal ajal. Päikeseloojangu aega mõjutavad veel ümbritsevad mäed, mis võivad päikese varem ära varjata.

Põhja pool põhjapolaarjoont ja lõuna pool lõunapolaarjoont pole aastas vähemalt ühel päeval päikesetõusu ega päikeseloojangut, kui polaarpäev või polaaröö kestab kogu ööpäeva.

Päikeseloojang loob kummalisi atmosfääritingimusi nagu Päikese ja seda ümbritseva taeva sageli erepunane või -oranž värvus. Vahel esineb päikeseloojangul ka roheline kiir.

## Vaata ka
* Eha (videvik)
* Koit (koidik, agu)
Jaden Smith

**Jaden Christopher Syre Smith** (sündinud 8. juulil 1998) on USA laulja (räppar) ja näitleja.

Ta on Will Smithi ja Jada Pinkett Smithi poeg.

Ta on mänginud filmis "The Karate Kid" (2010) ja räppinud Justin Bieberi laulus "Never Say Never".
Konstantaan

**Konstantaan** on vase ja nikli sulam.

Konstantaan on suure eritakistusega ja temperatuurist vähesõltuv sulam, mis sisaldab vaske, 39–41% niklit, 1–2% mangaani, 0,5% rauda ja kuni 0,1% kroomi.

Konstantaani eritakistus on 0,48 μΩ·m.

Kasutatakse reostaatide, elektrikuumutusseadmete, termopaaride ja mõõteaparaatide elementide valmistamiseks.
Hipólito Yrigoyen

**Hipólito Yrigoyen** (**Juan Hipólito del Sagrado Corazón de Jesús Irigoyen Alem**; 12. juuli 1852 Buenos Aires – 3. juuli 1933 Buenos Aires) oli Argentina poliitik, aastatel 1916–1922 ja 1928–1930 Argentina president.

Yrigoyen töötas enne poliitikasse siirdumist kooliõpetajana. Poliitikasse astus ta aastal 1891, kui asutas koos oma onu Leandro Alemiga poliitilise liikumise Kodanike Radikaalne Liit. Aastal 1896, pärast onu Leandro Alemi enesetappu tõusis ta Kodanike Radikaalse Liidu juhiks. Pärast Roque Sáenz Peña Seaduse vastuvõtmist (Seaduslik Akt № 8871; sisuliselt Üldise valimisõiguse seadus) aastal 1912 valiti ta aastal 1916 Argentina presidendiks. Tema valitsemise ajal jäi Argentina Esimeses maailmasõjas neutraalseks ja sai maailmaturul toiduainetega kauplemisel jõukaks. Jaanuaris 1921 lahkus Argentina delegatsioon protestiks uute liikmete tagasilükkamise vastu Genfist ja 10. jaanuaril 1921 sai Eesti välisministeerium Buenos Airesest telegrammi, et president Irigoyen on alla kirjutanud dekreedile, mis tunnustab "**Eesti Vabariiki kui vaba ja iseseisvat riiki**". Esimene ametiaeg kestis tal aastani 1926, mil tema asemele valiti Marcelo Torcuato de Alvear.

Teist korda valiti Yrigoyen presidendiks aastal 1928. Kuid juba 6. septembril 1930 kõrvaldas kindral José Félix Uriburu ta sõjaväelise riigipöördega võimult. Elu lõpu veetis Yrigoyen Buenos Aireses koduarestis.

## Viited
Nikroom

**Nikroom** on nikli ja kroomi sulam. Sisaldab 65 - 80% niklit ja 10 -30% kroomi, lisanditena räni, alumiiniumi, tihti ka rauda ja muid elemente.
Nikroomile on iseloomulik suur kuumuspüsivus ja eritakistus.
Nikroomist valmistatakse elektriseadmete küttekehi.
Slaavlased

**Slaavlased** on indoeurooplaste haru, kes elab peamiselt Kesk- ja Ida-Euroopas ja kõnelevad slaavi keelkonda kuuluvaid keeli.

Slaavi keelkonna rahvaste hulka kuuluvad idaslaavlased (venelased, ukrainlased ja valgevenelased), lääneslaavlased (poolakad, tšehhid, slovakid ja sorbid) ning lõunaslaavlased (bulgaarlased, serblased, horvaadid, makedoonlased, sloveenid, bosnialased ja montenegrolased).

Alates 6. sajandist levisid slaavlased suuremasse ossa Kesk- ja Ida-Euroopast ning Balkani poolsaarest (Pannoonia, Karantaania). Ajapikku asusid mõned ida-slaavlased ka Siberisse ja Kesk-Aasiasse. Kõigist slaavi keelkonda kuuluvatest rahvastest on osa emigreerunud teistesse maailma osadesse. Praeguseks asustavad slaavi keelkonda kuluvaid keeli kõnelevad kogukonnad enam kui poolt Euroopat. Slaavi keelkonda kuuluvaid inimesi on maailmas üle 350 miljoni.

Tänapäeva rahvad ja etnilised rühmad, kes kuuluvad slaavi keelkonda ja keda nimetatakse slaavlasteks, on välimuselt ja kultuurilt üsna erinevad. Suhted nende vahel (ja isegi üksikute etniliste rühmade piires) on mitmekesised, ulatudes sugulustundest vastastikuse vaenuni.

## Ajalugu

Slaavlaste täpne päritolu on teadmata. Levinud hüpoteeside kohaselt jäi nende algne asuala enne 6. sajandit tänapäeva Lõuna-Valgevene, Lääne-Venemaa, Ida-Poola ja Põhja-Ukraina aladele.

Slaavlaste seosed Rooma-aegse venetite (*Veneti*) hõimuga, kes elas ida pool Visla jõge, on teadmata. Nimi võib viidata niihästi slaavlastele kui ka baltlastele.

Nimede *Antes* ja *Sclaveni* all ilmusid slaavlased esimest korda Bütsantsi kroonikatesse 6. sajandi alguses. Justinianus I (527–565) aegsed Bütsantsi kroonikud nagu Caesarea Prokopios, Jordanes ja Theophylactos Simocatta kirjeldasid sellenimelisi hõime, kes elasid Karpaatidest idas, Doonau alamjooksul ja Musta mere ääres, tungides Ida-Rooma keisririigi Doonau-äärsetesse provintsidesse.

Slaavlaste peamine asuala oli tollal stepp Musta mere ja Kaspia põhjaosa vahel, kus nad liikusid mööda Volgat üles ka soome-ugri rahvaste (maride - merjalaste, mordvalaste - muromlased, kamasside, komide, udmurtide, vepslaste, vadjalaste, isurite, karjalaste jt) asualadele.

545. aastal kirjutas Prokopios: "*Sclaveni* ja *Antae* kandsid kauges minevikus õigupoolest üht nime: neid mõlemaid kutsuti *Spori*."

## Arv
Slaavi keelkonda kuuluvaid inimesi on maailmas üle 350 miljoni. Kolm suurimat slaavi keelkonna rahvast on venelased (150 miljonit), poolakad (60 miljonit) ja ukrainlased (50 miljonit). Slaavi keelkonda kuuluvad ka tšehhid (11 miljonit), bulgaarlased (10 miljonit), serblased (10 miljonit), valgevenelased (10 miljonit), horvaadid (8 miljonit), slovakid (6 miljonit), makedoonlased (3 miljonit), sloveenid (3 miljonit), bosnialased (3 miljonit), montenegrolased (ehk tšernogoorlased, 500 000).

## Viited

## Vaata ka
*Slaavi keeled
*Kyrillos ja Methodios
* Panslavism

## Välislingid
Karl Brüllov

**Karl Brüllov** (venepäraselt *Karl Pavlovitš Brjullov*, sündinud **Charles Bruleau**, 23. detsember 1799 Peterburi – 23. juuni 1852 Manziana, Paavstiriik) oli prantsuse päritolu maalikunstnik, kes töötas Venemaal ja Itaalias. 

Kunsti õppis Brüllov 1820–1821 Peterburi Kunstide Akadeemias, pärast õpingute lõpetamist elas ja töötas Itaalias. 1835. aastal naasis Peterburi, kus liikus kõrgemas seltskonnas ning oli kunstide akadeemias kõrgetel ametikohtadel. 1849 pöördus tervise halvenemise tõttu tagasi Itaaliasse, kus kolm aastat hiljem suri. 

Tema loomingule on iseloomulik figuuride klassitsistlik plastiline modelleering koos romantismile omase värvierksuse ja efektse heleda-tumeda-käsitlusega. Samuti on neis märgata realismile omast psühholoogilist peenust.

Brüllovi loomingu paremiku moodustavad vene haritlaste psühholoogilised portreed, hästi tuntud on tema maal "Pompei viimnepäev".
Soontaga mõis

**Soontaga mõis** (saksa keeles *Sontack*, ka 1439 Sontacke, 1518 Sodatz, 1585 Sotak) oli metsamõis Rõngu kihelkonnas Tartumaal. Tänapäeval jääb kunagine mõis Tõrva valda Valga maakonnas.

## Ajalugu
Soontaga mõisa (saksa k. Sontack, Sotack) kohta vanim teade on aastast 1439, kui Tartu stiftifoogt Klaus Holstver müüs mõisa koos veski ja 16 adramaaga Ludeke Zögele (Soygerile). Zöged, kellele kuulus ka lähedalasuv Puka mõis, pidasid mõisa kuni Poola ajani. Poola ajal kaotasid rootsimeelsed Zöged mõisa ja pärijad vabahärra Reinhold Gustav von Ungern-Sternberg ja kindralmajor Wolmar Anton von Schlippenbach said selle tagasi aastal 1697. 1726. aastal jäi Soontaga mõis vabahärra Carl Heinrich von Wrangellile. Tema järglane Sophia Helena von Wrangell pantis valduse 3000 hõberubla eest Valga kaupmehele Heinrich Johann Franzenile. Enne 1776. aastat ostis mõisa rittmeister Valentin Johann von Loewenstern, kes liitis selle oma kõrvalasuva Kuigatsi mõisaga ja Soontagast sai karjamõis. Järgnevalt kuulusid Pringi, Kuigatsi, Soontaga ja Vaalu mõisad, Loewensternidele.

Kuna Soontaga mõisas on läbi ajaloo olnud väga vähe põllumaad (min 1725. aastal 2 1/4 adramaad), siis on ta olnud põhiliselt Aakre, vähem Puka, Kuigatsi ja Õru mõisate koosseisus niinimetatud metsamõisana. Lisaks metsarohkusele on metsanduse eelisarengule põllunduse ja karjanduse suhtes tuge pakkunud Soontaga oja oma suure languga alamjooksul ja stabiilse toitega Priipalu ja Rooni soodest ning seeläbi suhteliselt võimsa saeveskiga (38 kW, 4 turbiini 1940. aastal Eesti Rahvusliku Jõukomitee andmetel) ning mugav lähedus Väiksele Emajõele, mis lubas saematejalide toimetamist isegi Tartu linnani.

Ametliku metsamõisa staatuse sai Soontaga mõis Esimese maailmasõja eel, Aakre mõisa koosseisus. Vaid väike ala mõisasüdames jäi põllumaana kasutusse möldrile, metsavahile ja puulõikajaile. Pärast Eesti iseseisvumist ja viimase Aakre metsamõisa metsaülema Adalbert Walteri lahkumist Saksamaale moodustati Soontaga ja ümberasuvate mõisate (Aakre, Puka, Ruuna, Kuigatsi, Vaalu, Mägiste, Pringi) metsadest Aakre metskond kontoriga Soontagas Saeveskil.

## Mõisakompleks
20. sajandi keskpaigaks oli säilinud puust mõisahoone (1960. aastatel Aakre metskonna kontor), härjatall ehk Valgemaja, sepikoda (lammutatud 1989. aastal uue metskonnahoone ehituse käigus) ja niinimetatud Adleri vesiveski. Mõisahoone paikneb miniatuurses pargis, mis on piiratud idast sarapuuhekiga ja läänest Soontaga oja ja Soontaga Veskijärvega.

## Viited
Suir

**Suir** on mesilaspere poolt kogutud õietolmust valmistatud mesilaste söödavaru.

## Suira tootmine
Suira valmistamiseks koguvad mesilased taimedelt õietolmu, suruvad selle kärjekannus tihedaks tombuks, niisutavad seedenõredega ning konserveerivad lõpuks meega. Hapniku juurdepääsuta algab suiras kaks nädalat kestev fermentiseerumis- ja käärimisprotsess, mille tulemusel suureneb happe- ja suhkrusisaldus ning tekib K-vitamiin. Suira valmimise käigus saab õietolmutera väliskest kannatada ning tänu sellele muutuvad õietolmus leiduvad toitained mesilastele paremini omastatavaks.

Suira või õietolmu puudumisel lakkab mesilasema munemast ning töölised lõpetavad mesilaspiima ja vaha tootmise. Suira saab mesinduses asendada mõne muu valgurikka söödaga, näiteks kuivatatud õietolmu või rasvavaba sojajahuga.

Suira kättesaamiseks kärgedest soovitatakse kärg kuivatada ning kärjekannude ülemised otsad ära lõigata. Seejärel purustatakse kärg, mis on külmas rabedaks muutunud, ning eraldatakse suir vahatükkidest tuulamise teel. Tegu on üsna vaevarikka protseduuriga.

## Koostis
Suir sisaldab umbes 55% süsivesikuid, 35% valke, 3% vitamiine ja mineraalaineid, 2% rasvhappeid ja 5% muid aineid.

Nii õietolm kui suir on kõrge toiteväärtusega ning sisaldavad mitmeid organismile vajalikke aineid. Võrreldes õietolmuga on suiras rohkem süsivesikuid ja piimhapet, kuid vähem valke ja rasvu. Suir sisaldab ka oluliselt rohkem mineraalsooli, vitamiine ja orgaanilisi happeid.

Võrreldes meega sisaldab suir poole vähem suhkrut.

Uuringute järgi võib suir sisaldada 188 eri liiki seeni ning 29 liiki baktereid.

## Mõju tervisele
Suira kasutati ravimi ning noorendava preparaadina juba Vana-Hiina ja Muinas-Egiptuse kultuurides, tervendamiseks kasutas seda ka Hippokrates.

Suira võib pidada õietolmu kontsentreeritud vormiks. Õietolm aitab taastada maksa funktsioone, on efektiivne vahend aneemia korral, aktiviseerib kõhunäärme insuliinitootmist, vähendab vere hüübivust, tugevdab kapillaare, alandab vere kolesteroolitaset, on skleroosivastase toimega, soodustab sapi- ja uriinieritust, mõjub vähivastaselt, ei lase kahjulikel mikroorganismidel soolestikus paljuneda, stimuleerib immuunsüsteemi, on üldtugevdav, tõstab söögiisu ning füüsilist töövõimet, tugevdab seksuaalfunktsiooni ning vähendab eesnäärme suurenemise ohtu. Erinevalt puhtast õietolmust põhjustab suir harva allergiat. Tähelepanelik tuleks siiski olla inimestel, kellel on allergia mesilasmürgi vastu.

## Viited
Johannes Markus

**Johannes Markus** (18. august 1884 Kaarma-Loona mõis, Saaremaa – 28. september 1969 Toronto) oli Eesti diplomaat.

Markus sündis 1884. aastal Saaremaal Kaarma-Loona mõisas. Ta õppis aastatel 1894–1903 Kuressaares gümnaasiumis. Seejärel õppis ta aastatel 1903–1912 Peterburi Ülikooli füüsika-matemaatikateaduskonnas. Pärast ülikooli lõpetamist töötas ta "J. W. Junker & Ko" pangas Peterburis; 1914. aastast oli panga volinik ning puuvillatööstuse juhataja ja direktori abi Turkestanis. 1920. aastal naasis ta Eestisse.

15. veebruaril 1921 asus Markus tööle Välisministeeriumi, olles algul II sekretär, seejärel poliitilise osakonna juhataja kohusetäitja ja Lääne poliitilise osakonna juhataja. 1. jaanuaril 1923 sai ta administratiivosakonna juhatajaks ning ühtlasi protokolliülemaks. Aastatel 1925–1926 võttis ta osa Rahvasteliidu erakorralise komisjoni tööst Mosulis kindral Johan Laidoneri sekretäri ja komisjoni liikmena. Aastatel 1927–1931 töötas ta Berliini saatkonnas sekretär-konsuli ja nõunikuna ning seejärel Londoni saatkonna peakonsul-nõunikuna. Aastatel 1935–1939 oli ta Eesti saadik Poolas, Rumeenias ja Tšehhoslovakkias, asukohaga Varssavis. Seejärel oli ta saadik Türgis, Ungaris ja Rumeenias.

Pärast Nõukogude okupatsiooni keeldus ta Eestisse tagasi pöördumast ja läks 1940. aasta septembris Ameerika Ühendriikidesse, kus pidas Lakewoodis kanafarmi. 1941. aastast oli ta Ülemaailmse Eesti Ühingu esimees ja hiljem töötas New Yorgi peakonsulaadis majandusküsimuste alal. 1. novembrist 1951 asus ta Eesti konsuli ametikohale Torontos, esialgu mitteametlikult, kuid alates 17. augustist 1962 kuni oma surmani 28. septembril 1969 Kanada valitsuse poolt tunnustatuna.

## Välislingid
*Heini Vilbiks. 125 aastat Eesti konsuli Kanadas Johannes Markuse sünnist
Pipar

**Pipar** on musta pipra (*Piper nigrum*) vili, mida kasutatakse vürtsina. 

**Pipraks** võidakse nimetada ka vürtspaprika (*Capsicum annuum*) vilju, mis on aga eksitav, kuna tegemist teisest liigist taimega.

Vürts valmistatakse rohelistest valmimata pipraviljadest, mida kuivatatakse tervelt, koos viljalihaga. Mõnikord kastetakse piprakobarad kuivamise kiirendamiseks mõneks minutiks keevasse vette või töödeldakse neid kuuma auruga. Kuivatatud must pipar kujutab endast 3,5–5 mm läbimõõduga musti või mustjaspruune teri, mille välispind on kortsuline. Must pipar on seda parem, mida kõvemad, tumedamad ja raskemad on pipraterad.

Pipar saab oma terava maitse põhiliselt piperiinist, mida leidub ohtralt nii seemnes kui ka ülejäänud viljas. Must pipratera sisaldab piperiini 4,6–9,7 massiprotsenti, valge pipratera pisut rohkem.

## Ajalugu

Pipraterad on olnud inimkonna ajaloos tähtsad. Neid on kasutatud nii ohvriannina kui ka maksevahendina. Hea musta pipra tera kaal on üsna täpselt 460 mg. Seepärast kasutati neid keskajal etalonina apteekides ja mujal, kus oli vaja täpset kaalu. Rooma impeeriumi languse ajal kasutati pipart barbaritele andami maksmiseks.

## Kasutamine

Pipart lisatakse kastmetele, köögiviljadele, lihale, vinegretile, praemunale ja isegi mõnele magustoidule. Pipar kuulub marinaadide ja kuivade vürtsisegude koostisse.

Pipra sissehingamine paneb aevastama. Sel põhjusel valmistatakse pipragaasi, mille peamine koostisosa on jahvatatud pipar. Seda kasutatakse enesekaitseks, pihustades seda ligitikkujatele näkku.

## Kasvatamine

Pipart kasvatatakse Lõuna- ja Kagu-Aasias, Kariibi mere saartel ning Lõuna-Ameerikas.

Maailma pipratoodang oli tipus 2003. aastal, kui seda toodeti umbes 355 000 tonni. 2008. aastal oli see üksnes 271 000 tonni. Saagikust on vähendanud istanduste halb haldamine, taimehaigused ja halb ilm.

2008. aastal olid maailma suurimad pipratootjad Vietnam (34%), India (19%), Brasiilia (13%), Indoneesia (9%), Malaisia (8%), Sri Lanka (6%), Hiina (6%) ja Tai (4%).

Maailma eksporditurgu domineerib samuti Vietnam, sest seal läheb peaaegu kogu pipratoodang ekspordiks.

Rahalises väärtuses on pipar maailma kõige suurema käibega vürts. Pipra hind on muutlik. Näiteks 1998. aastal moodustas pipar kogu maailma vürtsikaubandusest 39%, aga 2002. aastal ainult 20%.

## Piprad
*Roheline pipar
*Valge pipar
*Hall pipar
*Roseepipar

## Vaata ka

*Paprika
*Tšillipipar

## Viited
Harry Partch

**Harry Partch** (24. juuni 1901 – 3. september 1974) oli Ameerika Ühendriikide avangardistlik helilooja, teoreetik ja publitsist, kelle looming on avaldanud märkimisväärset mõju paljudele 20. sajandi heliloojatele.

Partchi küpset loomingut iseloomustavad mikrotonaalsus ja eksperimentaalmuusika. Ta kasutas helisüsteeme, mis põhinesid 43-astmelisel skaalal ühe oktavi jooksul, erinevalt lääne muusikas levinud 12-helilisest temperatsioonist. Tema teosed hõlmavad sageli ebatraditsioonilisi helistruktuure ning spetsiaalselt tema enda loodud muusikainstrumente.

1949. aastal ilmus Partchi teos "Genesis of a Music", milles ta selgitab oma muusikateooriaid, uue helisüsteemi aluseid ning iseehitatud instrumentide kujunemislugu ja kasutust.

Partch konstrueeris terve rea unikaalseid muusikainstrumente – sealhulgas chromelodeon, Cloud-Chamber Bowls, marimba eroica ja kithara –, et väljendada oma muusikalisi ideid viisil, mida traditsioonilised instrumendid ei võimaldanud. 

Tema loomingut peetakse sageli sillaks muusika, skulptuuri ja teatrikunsti vahel.

## Looming
### Albumid
* "The World of Harry Partch" (Columbia Masterworks MS 7207 & MQ 7207, 1969)
* "Delusion of the Fury" (LP: Columbia Masterworks M2 30576, 1971; CD: Innova 406, 2001)
* "Enclosure II: Early Speech-Music Works" (Innova 401)
* "Enclosure V: On a Greek Theme" (Innova 405)
* "Enclosure VI: Delusion of the Fury" (Innova 406)
* "The Seventeen Lyrics of Li Po" (Tzadik, 1995, ASIN B000003YSU)
* "Revelation in the Courthouse Park" (Tomato Records TOM-3004, 2003)

### Videod
* "Enclosure I" (Innova 400, VHS)
* "Enclosure IV" (Innova 404, VHS) – sisaldab teoseid Delusion ja Music of Harry Partch
* "Enclosure VII" (Innova 407, DVD) – sisaldab teoseid Delusion, Dreamer, boonusalbum ja Revelation
* "Enclosure VIII" (Innova 399, DVD)
* "Musical Outsiders: An American Legacy – Harry Partch, Lou Harrison & Terry Riley"

## Bibliograafia
*Blackburn, Philip (1998). *Harry Partch: Enclosure III*. Saint Paul: Innova. ISBN 096565690X.
*Gilmore, Bob (1998). *Harry Partch, A Biography,* New Haven: Yale University Press.
*Partch, Harry (1974). *Genesis of a Music*. New York: Da Capo Press. ISBN 030680106X.
*Partch, Harry (1991). *Bitter Music: Collected Journals, Essays, Introductions and Librettos,* Champaign: University of Illinois Press.

## Välislingid
*www.harrypartch.com
*Corporeal Meadows
Experian

**Experian plc** (varasema nimega CCN Systems) on rahvusvaheline infoteenuste kontsern, mis pakub klientidele teavet ettevõtete krediidivõime ja finantsseisundi kohta.

Experian tegutseb rohkem kui 40 riigis ja annab tööd 15 500 inimesele. Ettevõtte peakontor on Dublinis Iirimaal ning keskkontorid Nottinghamis Inglismaal ja Costa Mesas Californias.

Experiani aktsiad on noteeritud Londoni börsil, aktsia kuulub Londoni börsi indeksi FTSE 100 koosseisu. 

Eestis tegutseb Experiani gruppi kuuluv Krediidiinfo AS.
G4S

**G4S plc** (varasema nimega **Group 4 Securicor**) on rahvusvaheline turvateenuste kontsern, mis tegutseb rohkem kui 125 maailma riigis.

G4S-i aktsiad on noteeritud Londoni börsil ja Kopenhaageni börsil. Aktsia kuulub Londoni börsi indeksi FTSE 100 koosseisu.

Eestis tegutseb G4S-i gruppi kuuluv G4S Eesti.
Kuressaare Pereraadio

**Kuressaare Pereraadio** on Eesti kristlik raadiojaam, mille stuudio asub Kuressaares aadressil Tallinna tänav 45. 

Raadiokanal levib Lääne-Eesti saartel, Lääne ja Pärnu maakonnas. Selle eesmärk on levitada kristlikku sõnumit. Internetis kasutab Kuressaare Pereraadio kaubamärki Pildiraadio. Jaama haldab MTÜ Kuressaare Pereraadio, selle eestvedaja on Valter Rooso.

Kuressaare Pereraadio lainealad on Saaremaal 89,0 MHz, Hiiumaal 88,7 MHz ja Läänemaal 89,4 MHz.

## Vaata ka
* Eesti raadiojaamade loend

## Välislingid
* Pereraadio
Inkerman

**Inkerman** on linn Ukrainas Krimmi poolsaarel, Sevastopoli haldusalas.

1976–1991 oli linna nimi vene keeles **Belokamensk** (Белокаменск), ukraina keeles **Bilokamjansk** (Бiлокам'янськ).

Linnas asub koopaklooster.

Krimmi sõja ajal 1854 toimus Inkermani lahing Venemaa ning Briti ja Prantsuse liitlasvägede vahel, mille liitlased võitsid.

## Viited
Dorseti kultuur

**Dorseti kultuur** oli viimane paleoeskimote kultuuridest. 

See oli levinud Gröönimaal ning Kanada idaosa alal Arktika-piirkondadest kuni lähisarktilise Newfoundlandini ajavahemikus umbes 1000 eKr kuni umbes 1300 pKr. 

Iseloomulikud elatusalad olid hülgepüük ja põhjapõdrajaht. 

Kunstiesemeid on leitud rikkalikult.

## Nimi
Dorseti kultuur on nime saanud Cape Dorseti järgi Baffini saarel.
Anshan Shi

**Anshan Shi** (hiina keeles 鞍山市 (*Ānshān Shì*)) on 2. järgu haldusüksus (ringkonna õigustega linn)  Hiinas Liaoningi provintsis. Keskus on Tiedongi linnarajoon. 

Jaguneb seitsmeks 3. järgu haldusüksuseks:

Anshan Shis on Hiina suurim terasetootmiskompleks.

## Välislingid
*Anshan Shi koduleht
Eduard Wiiralti nimeline stipendium

**Eduard Wiiralti nimeline stipendium** on 2004. aastal asutatud stipendium, millega Kultuuriministeerium toetab kunstiüliõpilaste õppe- ja loomingulist tööd ning enesetäiendamist.

Stipendiumi asutasid Kultuurkapital, kultuuriministeerium ja Eesti Kunstiakadeemia ning seda anti esialgu välja Eesti Kunstiakadeemia aastapäeval, hiljem kalendriaasta jooksul. Stipendiumi suurus on 3000 eurot. Stipendiumide arv sõltub Eduard Wiiralti autoritasude laekumisest. Kuna Wiiraltil puudusid pärijad, siis laekuvad tema autoritasud Eesti riigile.

Stipendiumi saajad selgitab taotlejate seast välja ekspertidest komisjon, kuhu kuuluvad Eesti Kunstiakadeemia, Tartu Kõrgema Kunstikooli, Tartu Ülikooli, Eesti Kunstnike Liidu, Kultuuriministeeriumi, Eesti Kunstimuuseumi ning Kaasaegse Kunsti Eesti Keskuse esindajad. Eesti Kunstimuuseum lisab stipendiumile muuseumi kuldkaardi. Kaart on nimeline ning annab selle omanikule eluaegse tasuta külastusõiguse kõigis Eesti Kunstimuuseumi muuseumides.

## Stipendiaadid
* 2004 – Alvar Reisner
* 2005 – Merike Estna
* 2006 – Flo Kasearu, Eike Eplik
* 2007 – Villem Jahu, Martinus Daane Klemet, Maris Palgi
* 2008 – Laura Põld, Eva Labotkin, Einike Leppik, Olivia Verev, Veiko Klemmer, Margus Tamm, Eva Jakovits
* 2009 – Sigrid Viir, Laura Toots, Lauri Koppel
* 2010 – stipendiumi ei antud välja
* 2011 – Paul Kuimet
* 2012 – Mihkel Ilus
* 2013 – stipendiumi ei antud välja
* 2014 – Ivar Veermäe, Sten Saarits, Hanna Piksarv, Mikk Madisson
* 2015 – Alissa Nirgi, Ingel Vaikla
* 2016 – Anna Škodenko, Rainar Aasrand
* 2017 – Eva Mustonen, Mirjam Reili
* 2018 – Helena Keskküla, Keiu Maasik, Mark Antonius Puhkan
* 2019 – Maria Erikson, Aksel Haagensen, Maryliis Teinfeldt-Grins
* 2020 – Anna Mari Liivrand, Kaisa Maasik, Tauri Västrik
* 2021 – Cloe Jancis, Cärol Ott, Anna Tamm, Urmo Teekivi
* 2022 - Merily Mikiver, Mari-Triin Kirs, Tõnis Jürgens, Riin Maide, Sarah Nõmm, Karl Joonas Alamaa

## Vaata ka
* Wiiralti auhind

## Välislingid
* Eduard Wiiralti stipendiumi saajad, Kultuuriministeerium
* Wiiralti stipendiaadid on Urmo Teekivi, Anna Tamm, Cärol Ott ja Cloe Jancis ERR, 15. detsember 2021
* "Galerii. Selgusid 2020. aasta Lemba ja Wiiralti stipendiaadid" ERR, 22. detsember 2020
* "Wiiralti stipendiumi saavad Ivar Veermäe ja Sten Saarits", Kultuuriministeerium, 14. märts 2014
* "Eduard Wiiralti stipendiumi pälvis Mihkel Ilus", Kultuuriministeerium, 5. detsember 2012
* "Eduard Wiiralti stipendiumi pälvis Paul Kuimet", Kultuuriministeerium, 12. detsember 2011
* "Wiiralti stipendiumi saajad selgunud", Kultuuriministeerium, 3. detsember 2009
* "Kultuuriminister kinnitas Underi ja Wiiralti stipendiumide saajad", Kultuuriministeerium, 27. november 2008
* "Wiiralti stipendiumi pälvisid Villem Jahu, Martinus Daane Klemet ja Maris Palgi", Kultuuriministeerium, 27. november 2007
* "Wiiralti stipendiumi pälvisid Flo Kasearu ja Eike Eplik", Kultuuriministeerium, 5. detsember 2006
* "Wiiralti-nimelise stipendiumi saab sel aastal Merike Estna", Kultuuriministeerium, 19. oktoober 2005
Dreaming of You

**"Dreaming of You"** on Selena album.

## Lood
# "*I Could Fall in Love*" Keith Thomas
# "*Captive Heart*" Mark Goldenberg, Kit Hain
# "*I'm Getting Used To You*" Diane Warren
# "*God's Child (Baila Conmigo)*" (duet with David Byrne)
# "*Dreaming of You*" Franne Golde, Tom Snow
# "*Missing My Baby*" A.B. Quintanilla III
# "*Amor Prohibido*" A.B. Quintanilla III, Pete Astudillo
# "*Wherever You Are (Donde Quiera Que Estés)*" (duet with Barrio Boyzz)
# "*Techno Cumbia*" Felipe Bermejo
# "*Como La Flor*" A.B. Quintanilla III, Pete Astudillo
# "*Tu, Solo Tu*" Felipe Valdés Leal
# "*Bidi Bidi Bom Bom*" Selena Quintanilla, Pete Astudillo
Selena

**Selena Quintanilla-Pérez** (16. aprill 1971 Lake Jackson Texas – 31. märts 1995 Corpus Christi, Texas), esinejanimega **Selena**, oli Mehhiko-USA laulja. 

31. märtsil 1995 ta mõrvati, laulja oli siis vaid 23-aastane. 1997. aastal avati Corpus Christis tema auks mälestuskompleks Mirador De La Flor, kuhu kuulub ka tema elusuuruses pronkskuju.

Tema elust on tehtud muusikaline mängufilm "Selena", kus teda kehastab näitleja Jennifer Lopez.

2020. aastal valmis tema elust Netflixi telesari, kus teda kehastab Christian Serratos.

2021. aastal pälvis ta postuumselt Grammy elutööauhinna.

## Diskograafia
### 1984–1988
* "Selena y Los Dinos" (1984)
* "The New Girl in Town" (1985)
* "Alpha" (1986)
* "Munequito De Trapo" (1987)
* "And The Winner Is..." (1987)
* "Preciosa" (1988)
* "Dulce Amor" (1988)

### 1989–1995
* "Selena" (1989)
* "Ven Conmigo" (1990)
* "Entre a Mi Mundo" (1992)
* "Selena Live!" (1993)
* "Amor Prohibido" (1994)
* "Dreaming of You" (1995)

### Singlid

## Filmograafia
* "Dos Mujeres, Un Camino" (1993–1994)
* "Don Juan DeMarco" (1995)
* "Blue In The Face" (1995)

## Vaata ka
*Selena y Los Dinos

## Viited

## Välislingid

* Koduleht
Fukushima I tuumaelektrijaam

**Fukushima I tuumaelektrijaam** (福島第一原子力発電所, *Fukushima Daiichi Genshiryoku hatsudensho*) on Jaapanis Fukushima prefektuuris Ōkumas asuv tuumaelektrijaam. Tuumajaam asub Vaikse ookeani kaldal umbes 250 km Tōkyōst põhja pool. 12 km kaugusel asub Fukushima II tuumaelektrijaam.

Tuumajaam kuulub ettevõttele Tōkyō Denryoku (Tokyo Electric Power Company – TEPCO).

Tuumajaam alustas tööd 26. märtsil 1971. Seal on 6 kergveereaktorit koguvõimsusega 4696 MW.

Reaktorid number 1, 2 ja 6 pärinevad General Electricult, reaktorid number 3 ja 5 Toshibalt ja reaktor number 4 Hitachilt.

## Avariid
Tuumajaam sai tugevaid purustusi  2011. aasta märtsis maavärina tagajärjel, millele järgnes radioaktiivse reostuse kaasa toonud Fukushima I AEJ tuumaõnnetus.

## Vaata ka
*Fukushima II tuumaelektrijaam
Sanriku

**Sanriku** (jaapani 三陸) on ajalooline piirkond Jaapanis Honshū saare põhjaosas. Hõlmab tänapäeva Aomori ja Iwate prefektuuri, suurem osa Miyagi prefektuurist ja väike osa Akita prefektuurist.

Pärast Boshini sõda jagati Mutsu ja Dewa provints viieks uueks provintsiks: Rikuō, Rikuchū, Rikuzen, Iwashiro ja Iwaki provints. Kolme esimest hakati nimetama Sanrikuks (jaapani 'kolm Rikut'). Provintsid kaotati 1871 ja loodi prefektuurid, kuid Sanriku nimi jäi püsima. 

## Vaata ka
*Sanriku rannik
*Sanriku raudtee
M/41

**m/41** on Rootsis litsentsi alusel toodetud Soome firma Tampella 1940. aastal konstrueeritud ja masstootmises olnud 120 mm järelveetav miinipilduja 120 Krh/40. M/41 modifikatsioonid on relvastuses tänini. Eesti kaitseväes on M/41-D kasutusel jalaväepataljonide miinipildujapatareides.

Miinipilduja maksimaalne laskekaugus on 6400 m (uue moonaga 8400 m), minimaalne 500 m (uue moonaga 200 m). 

Miinipilduja koosneb miinipildujarauast, harkjalast, tugiplaadist, sihikust, alusvankrist.
## Tehnilised andmed

* Kaal: 260 kg
* Kaliiber: 120 mm
* Raua pikkus: 189 cm
* Miini algkiirus: 116–290 m/s
* Tuletihedus: kuni 20 lasku minutis
* Lähim tulekaugus: 600 m
* Suurim tulekaugus: 5300 m
* Miini kaal: 12,5 kg (HE)
* Laskemoona tüüp: HE

## Viited
Åke Edwardson

**Åke Edwardson** (õieti **Karl Åke Peter Edvardsson**; sündinud 10. märtsil 1953) on rootsi ajakirjanik, õpetaja ja kriminaalromaanikirjanik.

Tema kriminaalromaanide üks tuntumaid tegelasi on komissar Erik Winter. 

## Looming
* "Till allt som varit dött" (1995). Samal aastal võitis teos Rootsi kriminaalkirjanduse eriauhinna debüütromaani kategoorias (*Debutant-diplomet*).
* "Gå ut min själ" (1996)
* "Tants ingliga" – *Dans med en ängel*, 1997; eesti keeles: Eesti Raamat 2000, sarjas "Mirabilia". Samal aastal võitis romaan Rootsi kriminaalkirjanduse auhinna parima romaani kategoorias.
* "Rop från långt avstånd" (1998)
* "Genomresa" (1999)
* "Sol och skugga" (1999)
* "Lõputu suvi" – *Låt det aldrig ta slut*, 2000; eesti keeles: Eesti Raamat 2005, sarjas "Mirabilia".
* "Himlen är en plats på jorden" (2001). Samal aastal võitis teos Rootsi kriminaalkirjanduse auhinna parima romaani kategoorias.
* "Segel av sten" (2002)
* "Jukebox" (2003)
* "Winterland" (2004)
* "Samuraisuvi" – *Samurajsommar*, 2005; eesti keeles: Eesti Raamat, 2006
* "Tuba number 10" – *Rum nummer 10*, 2005; eesti keeles: Eesti Raamat 2007, sarjas "Mirabilia".
* "Drakmånad" (2006) 
* "Vänaste land" (2006)
* "Nästan död man" (2007)
* "Den sista vintern" (2008)
* "Svalorna flyger så högt att ingen längre kan se dem" (2010)

## Välislingid

* Ake Edwardson. Fansite
* Åke Edwardson. DekkariNetti
Lipkond

**Lipkond** võib tähendada
* **[[aadlilipkond]]a** ehk aadlikest moodustatud sõjaväelist üksust Rootsi valdustes enne Põhjasõda
* Ivo Schenkenbergi **[[maameeste lipkond]]a** Liivi sõjas
* **[[Kaitseliidu lipkond]]a** ehk Kaitseliidu 1990. aastal moodustatud territoriaalseid üksusi, mis tegutsesid Eesti NSV rajoonide piirides: Ida-Viru lipkond, Lääne-Viru lipkond, Põhja-Võrumaa lipkond, Lõuna-Tartumaa lipkond, Rapla lipkond 
*skautide või gaidide kohalikku organisatsiooni
Graafik (kunstnik)

**Graafik** on kunstnik, kes tegeleb graafikaga – kunstiga, milles kasutatakse joonistus- ja paljundustehnikaid.

## Vaata ka
* Graafikute loend